Broj: 27-02-11-41246/21

Sarajevo, 19.11.2021. godine

**UGOVOR O NAMJENSKOM KORIŠTENJU SREDSTAVA**

**za sufinansiranje naučnoistraživačkih/umjetničkoistraživačkih/istraživačkorazvojnih projekata i programa iz Budžeta Kantona Sarajevo za 2021. godinu**

Zaključen dana 19.11.2021. godine između ugovornih strana:

1. **MINISTARSTVO ZA NAUKU, VISOKO OBRAZOVANJE I MLADE KANTONA SARAJEVO (u daljnjem tekstu: Ministarstvo)**, **ul. Reisa Džemaludina Čauševića br. l, koje zastupa ministrica prof.dr. Aleksandra Nikolić** i
2. **INTERNACIONALNI UNIVERZITET U SARAJEVU (u daljnjem tekstu: Dobitnik sredstava), ul. Hrasnička cesta 15, Sarajevo ID broj: 4200877730003, koji zastupa rektor prof. dr. Ahmet Yildirim.**

***UVODNA ODREDBA***

*Ugovorne strane saglasno utvrđuju da se ovaj Ugovor zaključuje na temelju* Programa utroška sredstava tekućih i kapitalnih transfera utvrđenih u Budžetu Kantona Sarajevo za 2021. godinu („Službene novine Kantona Sarajevo” broj: 20/21), *Odluke Vlade Kantona Sarajevo* o utvrđivanju namjene, kriterija i načina raspodjele sredstava za podršku naučnoistraživačkoj djelatnosti na području Kantona Sarajevo iz Budžeta Kantona Sarajevo za 2021. godinu („Službene novine Kantona Sarajevo” broj: 22/21), Odluke Vlade Kantona Sarajevo o izmjenama Odluke o utvrđivanju namjene, kriterija i načina raspodjele sredstava za podršku naučnoistraživačkoj djelatnosti na području Kantona Sarajevo iz Budžeta Kantona Sarajevo za 2021. godinu („Službene novine Kantona Sarajevo” broj: 31/21), Odluke o preraspodjeli sredstava za podršku naučnoistraživačkoj djelatnosti na području Kantona Sarajevo za 2021. godinu broj: 27-02-11-12880-10.4/21 od 24.09. 2021. godine.

**Član 1.**

**(Predmet i cilj Ugovora)**

Predmet ovog ugovora je dodjela finansijskih sredstava Internacionalnom univerzitetu u Sarajevu , za sufinansiranje projekata **naučnoistraživačkih/umjetničkoistraživačkih i istraživačkorazvojnih projekata i programa iz Budžeta Kantona Sarajevo za 2021. godinu,** u skladu sa Odlukom o utvrđivanju konačne liste dobitnika sredstava broj: 27-02-11-12880-11.1-34/21 od 4. 11. 2021. godine, po Javnom pozivu Ministarstva za nauku, visoko obrazovanje i mlade Kantona Sarajevo, broj: 27-02-11-12880/21 od 25.05.2021. godine, a za **PROGRAM 1** ito za projekat:

|  |  |  |  |
| --- | --- | --- | --- |
| **Dekan/direktor** | **Naziv projekta** | **Voditelj projekta** | **Odobrena sredstva** |
| Internacionalni univerzitet u Sarajevu  Prof. dr. Ahmet Yildirim | „Disperzija aeropolutanata iz saobraćaja u uslovima temperaturne inverzije“ | Prof.dr. Muhamed Hadžiabdić | 80.210,00 KM |

**Član 2.**

**(Odobrena sredstva i plaćanje)**

Ministarstvo se obavezuje da Dobitniku sredstava odobrena sredstva iz člana 1. ovog ugovora doznači nakon potpisivanja ovog ugovora.

**Član 3.**

**(Opće odredbe o realizaciji ugovora)**

Dobitnik sredstava prihvata finansijska sredstva iz člana 2. ovog ugovora i obavezuje se da će ista utrošiti u 2021. godini, namjenski i u skladu sa zakonom, realizacija projekta mora započeti u 2021. godini i biti okončana do kraja 2022. godine.

Ministarstvo će vršiti kontrolu namjenskog utroška odobrenih sredstava iz člana 1. ovog ugovora kroz:

1. razmatranje izvještaja o utrošku sredstava koji je Dobitnik sredstava obavezan podnositi u skladu sa ovim ugovorom,
2. na drugi način za koji Ministarstvo procjeni da je adekvatan.

Strane su saglasne da Ministarstvo u periodu trajanja ugovora zadržava pravo jednostranog raskida ugovora ukoliko se naknadno utvrdi da je Dobitnik sredstava u dostavljenoj aplikaciji na Javni poziv netačno prikazao da ispunjava bilo koji od uslova za dodjelu sredstava propisan aktima navedenim u uvodnim odredbama ovog ugovora i Javnim pozivom za sufinansiranje naučnoistraživačkih/umjetničkoistraživačkih i istraživačkorazvojnih projekata i programa iz Budžeta Kantona Sarajevo broj: 27-02-11-12880/21 od 25.5.2021. godine, te ukoliko se utvrdi da dobitnik sredstava nenamjenski koristi sredstva.

U slučaju da Ministarstvo jednostrano raskine ugovor, dobitnik sredstava se obavezuje da po zahtjevu Ministarstva iz vlastitih prihoda izvrši povrat doznačenih sredstava na Jedinstveni račun trezora Kantona Sarajevo.

**Član 4.**

**(Obaveze Dobitnika sredstava)**

**Dobitnik sredstava je obavezan da:**

1. ministarstvu dostavi kvartalne izvještaje kao i finalni narativni i finansijski izvještaj o namjenskom utrošku odobrenih sredstava;
2. u skladu sa stavom (1) ovog člana, završni narativni i finansijski izvještaj dostavi najkasnije u roku od 30 dana od dana završetka projekta, a po potrebi dužan je Ministarstvu svakodobno omogućiti uvid u dokumentaciju i realizaciju projekta:
3. finansijski izvještaj obavezno sadrži kopije originalnih fiskalnih i ostalih propisanih računovodstvenih isprava za sve troškove nastale po odobrenom projektu u skladu sa važećim zakonskim propisima koji reguliraju ovu oblast;
4. narativni izvještaj obuhvata: kratak pregled literature u oblasti istraživanja; opis korištenih metoda i postupaka; detaljan prikaz rezultata istraživanja; zaključke i eventualno prijedlog mogućih proširenja istraživanja; korištenu literaturu; spisak objavljenih radova koji su rezultat rada na projektu, a narativni dio izvještaja se podnosi i u elektronskoj formi radi pohranjivanja u repozitoriju projekata;
5. omogući Ministarstvu kontrolu namjenskog utroška sredstava;
6. najkasnije 30 dana od nastupanja roka koji je projektom predviđen za realizaciju projektnih aktivnosti dostavi finalni (integralni) pisani izvještaj o namjenskom utrošku odobrenih sredstava.

**Član 5.**

**(Obaveze Ministarstva)**

**Ministarstvo je obavezno da:**

1. izvrši uplatu odobrenih sredstava iz člana 1. ovog ugovora.
2. vrši nadzor nad namjenskim utroškom dodijeljenih sredstava u skladu sa ovim ugovorom.

**Član 6.**

**(Posljedice propuštanja urednog izvršavanja ugovorenih obaveza)**

1. Ukoliko Dobitnik sredstava Ministarstvu ne dostavi izvještaj o utrošku sredstava, obavezuje se da izvrši povrat uplaćenih sredstava najkasnije 30 dana od dana nastupanja ugovorenog roka za izvršenje obaveze na Jedinstveni račun Kantona Sarajevo i to iz sredstava koja predstavljaju vlastite prihode Dobitnika sredstava.
2. Dobitnik sredstava koji propusti uredno izvršenje ugovorene obaveze u pogledu namjenskog utroška dodijeljenih sredstava i blagovremenog dostavljanja pisanog izvještaja kojim se na dokumentovan način dokazuje namjensko trošenje sredstava, ne može u naredne budžetske godine ostvariti pravo na dodjelu sredstava iz Budžeta Kantona Sarajevo sa pozicije Ministarstva koja su namijenjena kao podrška Programima nauke.
3. Ukoliko se ustanovi nenamjensko trošenje doznačenih sredstava Dobitnik sredstava je dužan izvršiti povrat cjelokupnog iznosa doznačenih sredstava na Jedinstveni račun trezora Kantona Sarajevo u roku od 30 dana od dana kada Ministarstvo pisanim putem to od njega zatraži, u suprotnom pokrenut će se postupak pred nadležnim organom protiv Dobitnika sredstava koji nije opravdao doznačena sredstva i zabranjuje se apliciranje istom na konkurse koje raspisuje Ministarstvo u periodu od tri godine.
4. Pravo na dodjelu sredstava u skladu sa prethodnim stavom, u svojstvu voditelja projekta ili člana projektnog tima, gubi i voditelj Projekta.

**Član 7.**

**(Ostala prava i obaveze)**

Za pitanja koja nisu regulisana ovim ugovorom, a odnose se na prava i obaveze ugovorenih strana primjenjivat će se Zakon o obligacionim odnosima.

**Član 8.**

**(Rješavanje sporova)**

Ugovorne strane svojim potpisom potvrđuju da su pročitale i razumjele odredbe ovog ugovora. Ugovorne strane će eventualne sporove rješavati sporazumno, u protivnom za sporove nastale iz ovog ugovora nadležan je Kantonalni sud u Sarajevu.

**Član 9.**

**(Završna odredba)**

Ugovor je sačinjen u četiri primjerka, od kojih jedan pripada Internacionalnom Univerzitetu u Sarajevu, a tri primjerka Ministarstvu.

**INTERNACIONALNI UNIVERZITET U SARAJEVU**

**Prof. dr. Ahmet Yildirim**

**MINISTARSTVO ZA NAUKU, VISOKO OBRAZOVANJE I MLADE**

**KANTONA SARAJEVO**

**Prof.dr. Aleksandra Nikolić**

Broj protokola:\_\_\_\_\_\_\_\_\_\_\_\_\_\_\_\_ Broj protokola:\_\_\_\_\_\_\_\_\_\_\_\_\_\_\_\_

Datum:\_\_\_\_\_\_\_\_\_\_\_\_\_\_\_\_\_\_\_\_\_\_ Datum:\_\_\_\_\_\_\_\_\_\_\_\_\_\_\_\_\_\_\_\_\_\_